als_Latn dik_Latn sag_Latn
Në këtë intervistë dhënë për gazetën “Epoka e re”, Kurti ka theksuar se sot thonë se Lëvizja Vetëvendosje! do të dalë me 29 për qind, por ai beson përqindja do të jetë shumë më shumë se kaq. Ai ka thënë se do të ishte me interes për qytetarin një debat mes tij dhe liderit të koalicionit PDK-AAK-Nisma, Ramush Haradinaj. “Siç e kam thënë prej shumë kohësh, unë jam i hapur për debat me këdo, kurdo”, ka thënë Kurti.
Kandidati për kryeministër nga Lëvizja Vetëvendosje! ka thënë se koalicioni LDK-AKR-Alternativa është në garë për vendin e tretë. Në pyetjen pse qytetarët duhet ta votojnë për kryeministër, Kurti ka theksuar se Vetëvendosja! është i vetmi subjekt që ka plan për zhvillim ekonomik, për punësim, për vendosje të drejtësisë, për luftim të korrupsionit e të mafisë, për mbrojtje të prodhimit vendor, për mbrojtje të biznesit vendor, për riindustrializim, për ushtri të Kosovës dhe për integrim në BE e në NATO. “Partitë e tjera kanë veç fjalë të mira në fushatë dhe veprime të këqija pas fushatës. Historia e ka marrë vendimin, historia i ka ndëshkuar subjektet e tjera. As PDK-ja e as LDK-ja kësaj radhe nuk kanë guxuar të nominojnë kandidatët e vërtetë të tyre dhe i kanë nxjerrë dy kandidatë figurantë. Prandaj fitorja jonë është afër, e domosdoshme, e pashmangshme”, ka deklaruar Kurti.
Kurti ka thënë se koalicioni PDK-AAK-Nisma u krijua prej panikut dhe do të zgjasë vetëm deri më 11 qershor. “Më 12 qershor ai koalicion do të prishet dhe ju do ta shihni fitoren e Vetëvendosje!”, pohuar Kurti.
Kandidati për kryeministër nga Lëvizja Vetëvendosje!, Albin Kurti, ka folur edhe për përpjekjet e LDK-së për një koalicion të mundshëm parazgjedhor me Lëvizjen Vetëvendosje! Kurti ka bërë me dije se LDK-ja me disa subjekte të vogla ia kishte ofruar Lëvizjes Vetëvendosje! postin e kryeministrit dhe që prijësi i listës të jetë nga LV-ja. “Pas përfundimit të afatit të regjistrimit të koalicioneve, LDK-ja e subjektet e tjera të vogla na kërkuan të bashkoheshim në një listë dhe vetë ata na kërkuan që unë të isha kandidat për kryeministër dhe bartës i listës. Por, ajo kërkesë qe e pakuptimtë, pasi ishte pas afatit. Pra, ishte një farë kërkese joserioze. Përgjithësisht ato parti janë konsistente në mungesën e seriozitetit, gjë që u provua edhe në 2014-n, gjatë koalicionit VLAN. Që ta ndalësh PDK-në duhet të jesh i fortë, i mençur, i ndershëm e i pastër. Këto cilësi i ka veç Vetëvendosje!”, ka thënë Kurti.
“Epoka e re”: Z. Kurti, fushata zgjedhore ka nisur. Këtë herë kemi tri blloqe, në njërën anë dy koalicione të mëdha dhe Lëvizjen Vetëvendosje! në krahun tjetër. A do ta kenë më të lehtë votuesit këtë herë për ta zgjedhur alternativën më të mirë, apo përzgjedhja këtë herë është më e vështirë?
Kurti: Këtë herë është më lehtë se kurrë ndonjëherë. Nga njëra anë është PDK-ja dhe patericat e saj, nga ana tjetër është Lëvizja Vetëvendosje! Ne jemi të vetmit që kemi vijë të kuqe ndaj PDK-së dhe ndaj atyre që e kanë kapur shtetin. Ç’është më e rëndësishmja, jemi të vetmit me program, me alternativën qeverisëse dhe me 40 masat e publikuara si prioritetet e Republikës. Lista jonë është plot me profesorë universitarë, mjekë, ekonomistë, inxhinierë dhe specialistë të fushave të ndryshme. Ne jemi subjekti më transparent, pa asnjë njollë korrupsioni. Kudo ku kemi pasur pushtet kemi sjellë ndryshim, zhvillim dhe zbatim të ligjit. Pra, zgjedhja është më se e lehtë. Kësaj radhe qytetarët do të votojnë masivisht fitoren e Vetëvendosje!-s.
“Epoka e re”: Cilat janë pritjet e juaja për Lëvizjen Vetëvendosje! në këto zgjedhje?
Kurti: Entuziazmi masiv i qytetarëve në të gjitha takimet e aktivitetet tona, në të gjithë fshatrat e qytetet e Kosovës, më bën të bindur se rritja jonë jo vetëm se është shumë e madhe, por edhe se Vetëvendosja! do të jetë me siguri fituese e zgjedhjeve të 11 qershorit. Në një garë mes Vetëvendosje!-s dhe PDK-së do të fitojë Vetëvendosja!, sepse populli është lodhur prej pushtetarëve të frikës e prej qeveritarëve të territ. Ne jemi e tashmja, ne do ta bëjmë të ardhmen. Ata janë e shkuara, e dinë edhe vetë, ndaj as në debate televizive nuk po guxojnë të vijnë më.
“Epoka e re”: Mirëpo në opinion është krijuar përshtypja se koalicioni PDK-AAK-Nisma do të jetë fitues.
Kurti: Koalicioni PAN u krijua prej panikut dhe do të zgjasë vetëm deri më 11 qershor. Më 12 qershor ai koalicion do të prishet dhe ju do ta shihni fitoren e Vetëvendosje!-s. Publiku e di se Vetëvendosja! në 2014-n ishte e vetmja e vendosur për ta lënë PDK-në në opozitë, dhe rritja e Vetëvendosje!-s ka qenë eksponenciale, në të gjitha sondazhet. Por, ne nuk mjaftohemi me sondazhet. Vetëvendosja! është energjia rinore, Vetëvendosja! është subjekti i surprizave të mrekullueshme, Vetëvendosja! është emri i fitores.
“Epoka e re”: Z. Kurti, pse nuk ndodhi një koalicion parazgjedhor me LDK-në, AKR-në dhe Alternativën? Është folur shumë se keni qenë afër për të hyrë në koalicion. Ishte pengesë kushti juaj që të jeni kandidat për kryeministër në këtë koalicion?
Kurti: Nuk kemi pasur as takime e as përpjekje për të realizuar ndonjë koalicion të tillë. Neve nuk na duhen figura të konsumuara apo forca në rënie të cilat nuk kanë ndonjë domethënie aktuale. Pas përfundimit të afatit të regjistrimit të koalicioneve, LDK-ja e subjektet e tjera të vogla na kërkuan të bashkoheshim në një listë dhe vetë ata na kërkuan që unë të isha kandidat për kryeministër dhe bartës i listës. Por ajo kërkesë qe e pakuptimtë, pasi ishte pas afatit. Pra, ishte një farë kërkese joserioze. Përgjithësisht ato parti janë konsistente në mungesën e seriozitetit, gjë që u provua edhe në 2014-n, gjatë koalicionit VLAN. Që ta ndalësh PDK-në duhet të jesh i fortë, i mençur, i ndershëm e i pastër. Këto cilësi i ka veç Vetëvendosja!
“Epoka e re”: Në bazë të disa sondazheve, Lëvizja Vetëvendosje! po del të jetë partia e tretë, në disa e dyta, por jo e para. Pas zgjedhjeve, a jeni të hapur për koalicione me fituesin e zgjedhjeve të 11 qershorit?
Kurti: Sondazhet janë shërbim që blihet, por fuqinë blerëse sot dihet kush e ka. Dhjetë persona të vetëm në Kosovë e kanë pasurinë të barabartë me gjysmën më të varfër të popullit tonë. E persona të tillë, që janë pasuruar duke vjedhur, përgjithësisht i vjedhin e i blejnë edhe sondazhet. Në zgjedhjet e kaluara sondazhet e tyre thoshin se Vetëvendosja! do të dilte 7 %, e ne dolëm rreth 14 %, pra dyfishi. Sot thonë se do të dalim 29 %, por unë sërish pres të jemi shumë më shumë se aq. Zgjedhjet në ShBA, në Britani e në vende të tjera të botës, kanë treguar se në kohë krize e varfërimi ekonomik, demokracia e vërtetë është ajo që i tejkalon sondazhet. E në Kosovë, me varfërinë ekstreme që e kemi dhe me papunësinë masive, Vetëvendosja! do ta tejkalojë çdo pritshmëri sondazhesh.
“Epoka e re”: Po shohim se kundërkandidati juaj Ramush Haradinaj nuk është i interesuar për debat me ju dhe Avdullah Hotin. A do të jeni të gatshëm për një debat me Avdullah Hotin?
Kurti: Synimi ynë është vendi i parë, që të mund ta ndalim PDK-në. Ndaj për qytetarin do të ishte me interes një debat mes meje dhe z. Haradinaj si kandidat i emëruar nga PDK-ja. Sa i përket LDK-së, ajo është në garë për vendin e tretë dhe e ka nxjerrë një kandidat që është aty vetëm sa për të marrë përgjegjësinë për zvogëlimin masiv të LDK-së pas koalicionit me PDK-në. Megjithatë, siç e kam thënë prej shumë kohësh, unë jam i hapur për debat me këdo, kurdo. Është mangësi e madhe në guxim e në intelekt të mos përballesh në debat publik, për interes të demokracisë e të qytetarëve.
“Epoka e re”: Z. Kurti, pse qytetarët duhet t’ju votojnë juve për kryeministër e jo Ramush Haradinajn dhe Avdullah Hotin?
Kurti: Sepse Vetëvendosja! është i vetmi subjekt që ka plan për zhvillim ekonomik, për punësim, për vendosje të drejtësisë, për luftim të korrupsionit e të mafies, për mbrojtje të prodhimit vendor, për mbrojtje të biznesit vendor, për riindustrializim, për ushtri të Kosovës dhe për integrim në BE e në NATO. Partitë e tjera kanë veç fjalë të mira në fushatë dhe veprime të këqija pas fushatës. Historia e ka marrë vendimin, historia i ka ndëshkuar subjektet e tjera. As PDK-ja e as LDK-ja këtë herë nuk kanë guxuar të nominojnë kandidatët e vërtetë të tyre dhe i kanë nxjerrë dy kandidatë figurantë. Prandaj fitorja jonë është afër, e domosdoshme, e pashmangshme.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn